Predkladacia správa

Návrh na uzavretie Dohody medzi vládou Slovenskej republiky a vládou Macedónskej republiky o medzinárodnej cestnej osobnej a nákladnej doprave sa predkladá ako iniciatívny materiál.
S cieľom uľahčiť medzinárodnú cestnú prepravu osôb a tovaru medzi jednotlivými štátmi, ako aj podporiť rozvoj spolupráce a vzájomného obchodu v duchu vzájomnej výhodnosti,  uzatvára Slovenská republika  dohody o medzinárodnej cestnej doprave.
Slovensko má záujem o rozvoj ekonomických vzťahov s Macedónskou republikou. Obchodná výmena postupne narastá, ale vo vzájomných vzťahoch neboli vyčerpané ešte všetky možnosti spolupráce. Macedónska republika má pre slovenských cestných dopravcov strategický význam, pretože je tiež tranzitnou krajinou pri prepravách do Grécka a Albánska.
	Návrh na uzavretie Dohody medzi vládou Slovenskej republiky a vládou Macedónskej republiky o medzinárodnej cestnej osobnej a nákladnej doprave rešpektuje Dohodu o stabilizácií a pridružení medzi Európskym spoločenstvom na jednej strane a bývalou juhoslovanskou Macedónskou republikou na strane druhej. V prípade vnútrozemskej dopravy sa vzťah medzi našimi štátmi riadi teda tiež dohodou medzi Európskym spoločenstvom a bývalou juhoslovanskou Macedónskou republikou v oblasti dopravy, ktorá nadobudla platnosť 28. novembra 1997. Na otázky, ktoré nie sú riešené touto dohodou, sa vzťahuje tiež Dohoda medzi vládou Československej socialistickej republiky a vládou Federatívnej ľudovej republiky Juhoslávia  o medzinárodnej automobilovej doprave.
Vzhľadom na zmeny, ktoré nastali v politickom a hospodárskom usporiadaní Európy je potrebné pripraviť a uzatvoriť novú bilaterálnu dohodu o medzinárodnej cestnej doprave, ktorá musí zodpovedať medzinárodným zvyklostiam v tejto oblasti a právu EÚ. Obe strany preto spoločne v júli 2007 pripravili návrh Dohody medzi vládou Slovenskej republiky a vládou Macedónskej republiky o medzinárodnej cestnej osobnej a nákladnej doprave.
Dohoda upravuje vykonávanie cestnej dopravy medzi Slovenskou republikou a Macedónskou republikou, pravidelnú osobnú dopravu, kyvadlovú dopravu, nákladnú dopravu, povinnosti dopravcov a pokuty v prípade nedodržania ustanovení dohody. Nepravidelná autobusová doprava medzi oboma štátmi by sa mala vykonávať podľa multilaterálnej dohody INTERBUS, pretože oba štáty sú členmi tejto dohody.
Slovenskí dopravcovia budú mať právo vykonávať medzinárodnú kyvadlovú dopravu osôb a dopravu medzi územiami štátov oboch zmluvných strán, cez tieto územia,  ako aj dopravné činnosti z územia štátu druhej zmluvnej strany do akéhokoľvek tretieho štátu alebo naopak bez akýchkoľvek povolení príslušných orgánov Macedónskej republiky.  
	Predložený návrh dohody je v súlade s ústavou a právnym poriadkom Slovenskej republiky, so záväzkami vyplývajúcimi z členstva Slovenskej republiky v Európskej únii, so záväzkami prevzatými v rámci iných platných zmlúv a obecne uznávanými zásadami medzinárodného  práva.
	Uzavretie dohody vyžaduje podľa čl. 7 ods. 4 Ústavy Slovenskej republiky pred ratifikáciou súhlas Národnej rady Slovenskej republiky.  Dohoda bude mať podľa čl. 7 ods. 5  Ústavy Slovenskej republiky prednosť pred   zákonmi. V súvislosti s podpisom dohody nie je potrebné meniť žiadne právne predpisy alebo ich jednotlivé ustanovenia, ktorých sa dohoda týka alebo ich rušiť.
	Vykonávanie dohody nebude mať žiadny dopad na štátny rozpočet. Materiál je legislatívnej povahy. Jeho prijatie nemá dopad na zvýšenie výdavkov verejných financií, zamestnanosť, podnikanie a životné prostredie; nezasahuje do pôsobnosti iných orgánov verejnej moci, ani z neho nevyplývajú týmto orgánom žiadne úlohy.